भारत के राष्ट्रपति, श्री प्रणब मुखर्जी ने आज (15 अप्रैल, 2016) वेलिंग्टन, तमिलनाडु के रक्षा सेवा स्टाफ कॉलेज के 71वें स्टाफ पाठ्यक्रम के दीक्षांत समारोह में भाग लिया। स्नातक अधिकारियों को संबोधित करते हुए राष्ट्रपति ने उनका आह्वान करते हुए कहा कि उन्हें हमारे राष्ट्रीय हितों के अनुरूप संप्रभुता बनाए रखने के लिए शांति और सुरक्षा के संरक्षकों के रूप में देश को आवश्यकता पड़ने पर सेना की युद्धक शक्ति का प्रभावी प्रयोग करना चाहिए। सशस्त्र सेनाओं के सर्वोच्च कमांडर के रूप में उन्होंने उनसे निष्ठा, उत्कृष्टता, दृढ़ता और देशहित की भावना से अपना कर्तव्य निभाने के लिए कहा।